7 የግሪክኛ ቋንቋ ምሁራን እንደገለጹት “እውቀት መቅሰማቸውን መቀጠል” ተብሎ የተተረጎመው የግሪክኛ ሐረግ “ማወቃቸውን መቀጠል” ተብሎም ሊተረጎም ይችላል። እነዚህ ሁለት ሐረጎች እርስ በርስ የሚደጋገፉ ሲሆን ሁለቱንም ነገሮች ማድረግ አስፈላጊ ነው። በባለ ማጣቀሻው የአዲስ ዓለም የቅዱሳን መጻሕፍት ትርጉም (እንግሊዝኛ) ላይ የዮሐንስ 17:3 የግርጌ ማስታወሻ፣ ይህ ሐሳብ “አንተን ማወቅ” ተብሎም ሊተረጎም እንደሚችል ያሳያል። በመሆኑም ‘እውቀት መቅሰምን መቀጠል’ የማይቋረጥ ሂደት ሲሆን ይህም አምላክን ወደ “ማወቅ” ደረጃ ያደርሰናል፤ ይህ እንዴት ያለ ታላቅ መብት ነው። ይሁንና በአጽናፈ ዓለም ውስጥ ከሁሉ በላይ የሆነውን አካል ማወቅ ስለ እሱ ባሕርያትና ዓላማ የአእምሮ እውቀት ከማካበት ያለፈ ነገርን ይጠይቃል። ይሖዋን ማወቅ፣ ከእሱና ከእምነት ባልንጀሮቻችን ጋር በፍቅር ላይ የተመሠረተ ዝምድና መፍጠርንም ይጨምራል። መጽሐፍ ቅዱስ “ፍቅር የማያሳይ አምላክን አያውቅም” ይላል። (1 ዮሐ. 4:8) አምላክን ማወቅ እሱን መታዘዝንም ይጨምራል። (1 ዮሐንስ 2:3-5ን አንብብ።) ይሖዋን ከሚያውቁት እንደ አንዱ ሆኖ መቆጠር እንዴት ያለ ክብር ነው! ይሁን እንጂ ከአስቆሮቱ ይሁዳ ሁኔታ መመልከት እንደምንችለው አንድ ሰው ይህን ውድ ዝምድና ሊያጣ ይችላል። በመሆኑም ይህንን ዝምድና እንዳናጣ ከፍተኛ ጥረት እናድርግ። እንዲህ ማድረጋችንን ከቀጠልን የጸጋ ስጦታ የሆነውን የዘላለም ሕይወት ማግኘት እንችላለን።—ማቴ. 24:13